Εθνικό Πάρκο Καζιράνγκα

Το Εθνικό Πάρκο Καζιράνγκα (χίντι: काज़ीरंगा राष्ट्रीय उद्यान) είναι εθνικό πάρκο που εκτείνεται στις περιφέρειες Γκολαγκάτ, Σονιτπούρ, Μπισουαναθ και Ναγκαόν της πολιτείας Άσαμ, στην Ινδία. Το πάρκο, το οποίο φιλοξενεί τα δύο τρίτα του παγκόσμιου πληθυσμού του ινδικού ρινόκερου, έχει ανακηρυχθεί Μνημείο Παγκόσμιας Κληρονομιάς της UNESCO. Σύμφωνα με απογραφή που πραγματοποιήθηκε το Μάρτιο του 2018 από κοινού από το Τμήμα Δασών της Κυβέρνησης του Άσαμ και αναγνωρισμένες μη κυβερνητικές οργανώσεις προστασίας της άγριας ζωής, ο πληθυσμός των ρινόκερων στο Εθνικό Πάρκο Καζιράνγκα ανερχόταν σε 2.613 άτομα. Από αυτά, τα 1.641 ήταν ενήλικοι ρινόκεροι και τα 385 μικρά. Το Εθνικό Πάρκο Καζιράνγκα ανακηρύχθηκε Καταφύγιο Τίγρεων το 2006. Το πάρκο φιλοξενεί μεγάλους αναπαραγόμενους πληθυσμούς του ινδικού ελέφαντα, του άγριου νεροβούβαλου και του ελαφιού μπαρασίνγκα. Επιπλέον, το πάρκο έχει αναγνωριστεί από τη BirdLife International ως Σημαντική Περιοχή για τα Πτηνά, λόγω της σημασίας του για τη διατήρηση πολυάριθμων ειδών ορνιθοπανίδας. Σε σύγκριση με άλλες προστατευόμενες περιοχές της Ινδίας, το Καζιράνγκα έχει σημειώσει αξιοσημείωτη επιτυχία στον τομέα της διατήρησης της άγριας ζωής. Βρίσκεται στα όρια της εστίας βιοποικιλότητας των Ανατολικών Ιμαλαΐων και συνδυάζει υψηλή ποικιλότητα ειδών με μεγάλη ευκολία παρατήρησής τους. Το Καζιράνγκα αποτελεί μια εκτεταμένη περιοχή με ψηλά ελεφαντόχορτα, έλη και πυκνά τροπικά υγρά πλατύφυλλα δάση, τα οποία διασχίζονται από τέσσερις μεγάλους ποταμούς, μεταξύ των οποίων και ο Βραχμαπούτρας. Στα όρια του πάρκου περιλαμβάνονται επίσης πολυάριθμες μικρές υδάτινες εκτάσεις. Το Καζιράνγκα έχει αποτελέσει θέμα πολλών βιβλίων, τραγουδιών και ντοκιμαντέρ. Το 2005, το πάρκο εόρτασε την εκατονταετηρίδα του, καθώς είχε ιδρυθεί το 1905 ως προστατευόμενο δασικό καταφύγιο. Ιστορία Η ιστορία του Εθνικού Πάρκου Καζιράνγκα ως προστατευόμενης περιοχής ανάγεται στο 1904, όταν η Μαίρη Κέρζον, βαρόνη του Κέντλεστον, σύζυγος του αντιβασιλέα της Ινδίας, Τζωρτζ Κέρζον του Κέντλεστον, επισκέφθηκε την περιοχή. Αφού δεν κατόρθωσε να δει ούτε έναν ινδικό μονόκερο ρινόκερο, είδος για το οποίο η περιοχή ήταν φημισμένη, έπεισε τον σύζυγό της να λάβει επείγοντα μέτρα για την προστασία του συνεχώς μειούμενου πληθυσμού του. Εκείνος ανταποκρίθηκε, δρομολογώντας τον σχεδιασμό μέτρων για τη διατήρηση του είδους. Την 1η Ιουνίου 1905, ιδρύθηκε το Προτεινόμενο Δασικό Καταφύγιο Καζιράνγκα, με έκταση 232 τετραγωνικών χιλιομέτρων. Το Κυνηγετικό Καταφύγιο Καζιράνγκα μετονομάστηκε το 1950 σε «Καταφύγιο Άγριας Ζωής Καζιράνγκα» από τον δασολόγο και υπεύθυνο προστασίας δασών Π. Ντ. Στρέισι, με σκοπό να απαλειφθούν από την ονομασία του οι συνδηλώσεις που σχετίζονταν με το κυνήγι. Το Καζιράνγκα έχει πληγεί τις τελευταίες δεκαετίες από σειρά φυσικών και ανθρωπογενών καταστροφών, μεταξύ των οποίων συγκαταλέγονται οι μεγάλες πλημμύρες. Οι πλημμύρες, που προκαλούνται από την υπερχείλιση του ποταμού Βραχμαπούτρα, έχουν ως αποτέλεσμα σημαντικές απώλειες στην πανίδα του πάρκου. Το 2024, καταγράφηκαν 6 νεκροί ρινόκεροι και εκατοντάδες ελάφια που πνίγηκαν εξαιτίας της ανόδου της στάθμης των υδάτων. Παράλληλα, το συνεχιζόμενο αυτονομιστικό κίνημα στο Άσαμ, υπό την ηγεσία του Ενωμένου Απελευθερωτικού Μετώπου του Άσαμ (ULFA), έχει επηρεάσει σοβαρά την οικονομία της περιοχής. Ωστόσο, το Καζιράνγκα έχει παραμείνει σε μεγάλο βαθμό ανεπηρέαστο από τη δράση του κινήματος. Μάλιστα, από τη δεκαετία του 1980 έχουν αναφερθεί περιστατικά κατά τα οποία μέλη του Ενωμένου Απελευθερωτικού Μετώπου του Άσαμ προστάτευσαν τα ζώα του πάρκου και, σε ακραίες περιπτώσεις, εξόντωσαν λαθροθήρες. Οικονομική αποτίμηση Το Καταφύγιο Τίγρεων Καζιράνγκα εκτίμησε ότι τα ετήσια οφέλη που προκύπτουν από τις οικοσυστημικές του λειτουργίες ανέρχονται σε 9,8 δισεκατομμύρια ρουπίες. Μεταξύ των σημαντικότερων οικοσυστημικών υπηρεσιών που παρέχει συγκαταλέγονται η προσφορά ενδιαιτημάτων και καταφυγίων για την άγρια ζωή (5,73 δισεκατομμύρια ρουπίες), η προστασία της γενετικής δεξαμενής των ειδών (3,49 δισεκατομμύρια ρουπίες), η αξία αναψυχής (21 εκατομμύρια ρουπίες), ο βιολογικός έλεγχος επιβλαβών οργανισμών (150 εκατομμύρια ρουπίες) και η δέσμευση άνθρακα (17 εκατομμύρια ρουπίες). Δείτε επίσης Εθνικό Πάρκο Μάνας Παραπομπές Περαιτέρω ανάγνωση Barthakur, Ranjit· Sahgal, Bittu (2005). The Kaziranga Inheritance. Μουμπάι: Sanctuary Asia. Sandesh, Kadur· Thengummoottil, George (2014). Kaziranga National Park. ASSAM: UNESCO. Choudhury, Anwaruddin (2000). The Birds of Assam. Γκαουχάτι: Gibbon Books and World Wide Fund for Nature. Choudhury, Anwaruddin (2003). Birds of Kaziranga National Park: A checklist. Γκαουχάτι: Gibbon Books and The Rhino Foundation for Nature in NE India. Choudhury, Anwaruddin (2004). Kaziranga Wildlife in Assam. Ινδία: Rupa & Co. Choudhury, Anwaruddin (2010). The vanishing herds : the wild water buffalo. Γκαουχάτι: Gibbon Books, Rhino Foundation, CEPF & COA, Taiwan. Dutta, Arup Kumar (1991). Unicornis: The Great Indian One Horned Rhinoceros. Νέο Δελχί: Konark Publication. Gee, E.P. (1964). The Wild Life of India. Λονδίνο: Collins. Oberai, C.P.· B.S. Bonal (2002). Kaziranga: The Rhino Land. Νέο Δελχί: B.R. Publishing. Shrivastava, Rahul; Heinen, Joel (2007). «A microsite analysis of resource use around Kaziranga National Park, India: Implications for conservation and development planning». The Journal of Environment & Development 16 (2): 207–226. doi:10.1177/1070496507301064. https://archive.org/details/sim_journal-of-environment-development_2007-06_16_2/page/207. Shrivastava, Rahul; Heinen, Joel (2005). «Migration and Home Gardens in the Brahmaputra Valley, Assam, India». Journal of Ecological Anthropology 9: 20–34. doi:10.5038/2162-4593.9.1.2. Εξωτερικοί σύνδεσμοι Πολυμέσα σχετικά με το θέμα Εθνικό Πάρκο Καζιράνγκα στο Wikimedia Commons Επίσημος ιστότοπος Αρχειοθετήθηκε 2022-06-19 στο Wayback Machine. Αρχειοθετημένο στο Wayback Machine «Kaziranga Centenary 1905–2005». Αρχειοθετήθηκε από το πρωτότυπο στις 14 Φεβρουαρίου 2008. «World Conservation Monitoring Centre». Αρχειοθετήθηκε από το πρωτότυπο στις 22 Μαρτίου 2007.